Blanár, Juraj, poslanec NR SR (2020-09-02):
Ďakujem veľmi pekne, pán predsedajúci. Dámy a páni, ako som naznačil už pri predkladaní tohto materiálu a vyhlásenia, naozaj, prosím vás, berte to tak, že Národná rada musí byť tá, ktorá sa pri závažných veciach, týkajúcich sa našich občanov, musí vyjadrovať k takýmto závažným veciam. A môžeme teraz spoločne rozprávať o tom, stalo sa to vo februári 2018, bola strana SMER a ďalší, koaličná strana vo vláde a tak ďalej, ale musíme si pozrieť na to, ako sa to celé vyvíjalo. Pretože vieme, že informácia, ktorá sa dostala teraz na povrch z toho, čo sme dostali aj z ministerstva zahraničných vecí, je, že oficiálna smrť, ktorú deklarovala belgická strana po mnohých intervenciách, ktoré manželka zosnulého Jozefa Chovanca robila aj prostredníctvom veľvyslanca, bolo, že zlyhal, že mu zlyhalo srdce. Avšak nikto nevedel o tom, že existujú aj takéto nahrávky, len sa vedelo o tom, že občana Slovenskej republiky Jozefa Chovanca, ja som sa stretol s jeho rodinou, s otcom, dvoma bratmi, ktorí mi popisovali, že kto to bol. To bol človek, ktorý pôsobil dlhé roky v Belgicku. Podnikal tam. Slušne ovládal flámčinu, myslím si, že to ho robilo aj takým, že bol v takom domácom prostredí, dokonca rekonštruoval aj nejaké zastupiteľské priestory nášho veľvyslanectva a tak ďalej, a tak ďalej. Nehovoriac o tom, že to bol človek aj morálny, ktorý, myslím si, že tým svojím životom ukázal, pretože vyštudoval teológiu. A potom si kladiete otázku, ako je to možné, že sa dostane do lietadla, sadne si na pravdepodobne sedadlo, ktoré nebolo jeho, ale bol zrejme v nejakom psychickom rozpoložení a namiesto toho, aby ho vypočuli, aby mu dali pohár vody, aby sa o neho postarali, zavolali na neho policajtov a tí brutálnym spôsobom ho odvlečú ako najväčšieho vraha! Brutálnym spôsobom! Ak ste si všimli tie, tie svedectvá, ktoré boli aj na verejnoprávnej televízii premietané, kde jeden zo svedkov presne hovoril o tom, že ja som mu pozeral jeho body pass, jeho lístok bol v poriadku. Nikto ho nemohol spochybňovať a keď videl, akým spôsobom policajti s ním narábajú, tak ešte ich okrikoval. Hovorí, však on má všetko v poriadku. Len jednoducho mu trebalo trošičku ho skľudniť a možno mu pomôcť a povedať mu, no tak sedíte tuto. Brutálnym spôsobom ho dostali von odtiaľ, no a ostatné sme sa dozvedeli z videozáznamu. Z videozáznamu, ktorý úplne iným spôsobom iniciuje celý tento pohľad na vec. Ten videozáznam hovorí o neospravedlniteľnej brutalite, nehovoriac o tom, že dokonca tie vyjadrenia antihumánne záchranárskej pracovníčky, ktorá tam prišla a komentovala to, lebo je to na zázname, že nebude to žiadna strata v prípade, že skoná tento náš spoluobčan. No ako ináč toto môžeme brať, ako minimálne tejto skupiny, ktorá tam zasahovala, že berie občanov strednej a východnej Európy ako menejcenných, že nás majú tam ako za nejakých gastarbeitrov, nič iné, len ktorí sú tam na prácu, musia držať hubu a krok. No a potom sa dozvieme aj z vypočúvania, ktoré sa uskutočnilo ešte včera, bývalého ministra vnútra, ktorý je súčasným premiérom Flámskej časti Belgicka, Jambona, že v podstave on, v podstate ani o ničom nevedel. Dokonca aj prezidentka policajného zboru, ktorú mimochodom, aby ste vedeli, vykopli za šéfku Europolu. Tak ona hovorí, že tiež nemala žiadne informácie. A ešte niečo, ďalšie, čo teda ma naozaj pri sledovaní všetkých tých výstupov belgických médií najviac rozrušilo, je, že prokurátor dokonca stiahol tieto videozáznamy. Počujete to? Veľmi dobre. Prokurátor stiahol tieto videozáznamy. Chvalabohu, že sa niekto našiel a že napriek tomu, že ich mal k dispozícii, tak ich zverejnil, aby sa ukázala pravda. Dva a pol roka, dámy a páni, sa vec, a my máme oprávnene si to myslieť, zametala pod koberec. Preto v našom uznesení dávame, aby vláda bola trošičku ambicióznejšia a žiadala prítomnosť našich pozorovateľov vo vyšetrovacom tíme. Aký to môže byť problém? Pán minister Korčok hovoril o tom, že budeme tam dôsledne to sledovať a tak ďalej. Pán veľvyslanec bude sedieť na tom vypočúvaní bývalého ministra Jambona. No, dámy a páni, čo nám to pomôže? Na verejnom vypočúvaní, ktorý si môžete pozrieť aj vy a prečítať si o ňom. My potrebujeme vidieť z vnútra, čo sa deje a čo sa tam prípadne ututláva alebo neututlalo. Toto je podľa mňa podstata, a to musím povedať, že chýba v tom uznesení, ktoré predložila vládna koalícia. Nestačí len to, že to budeme sledovať, apelovať, tlačiť a tak ďalej. Mali by sme žiadať. Dámy a páni, dva a pol roka. Pri poznaní všetkých účastníkov tohto trestného činu nedospeli k žiadnemu záveru, na rozdiel od nás, kde sme aj pri vražde, ktorá sa stala, nešťastná a ohavná vražda novinára, pozvali aj pozorovateľov aj vyšetrovateľov zo zahraničia. Nikoho sme nevedeli, kto to urobil, do pol roka sa to vypátralo, dneska sú pred súdom. A tu, kde vieme, ktorí sa tam zúčastnili, kto tam bol, všetko vieme, a dva a pol roka sa to nevyšetrovalo. Čiže my nechceme nejakým spôsobom zasahovať do suverenity Belgicka a do ich vyšetrovacích orgánov, ale máme absolútne právo sa domnievať na základe toho, čo sa doteraz udialo, že sa to ututlávalo a že niečo tam jednoducho nie je v poriadku. A preto mrzí ma, dámy a páni, ak pán minister Korčok namiesto toho, aby razantne konal, ide a pýta si nejaké dovolenie od pani prezidentky aj od pána predsedu parlamentu: „Poďme nejako zareagovať na to vyhlásenie, čo teda tá opozícia predložila.“ No dobre, my sa neurazíme, ani nám o to nejde. Dobre, predložili ste ho vy, ale nás znepokojuje tá nečinnosť, ktorá, ktorá je zo strany ministerstva zahraničných vecí. Veď ako si potom môžete vysvetliť, náš zastupiteľský úrad, dámy a páni, v tom období podal štyri protestné nóty, kde sa snažili aj tlačiť na belgické úrady, aby konečne vôbec poskytli manželke Jozefa Chovanca diagnózu a správu, že čo sa vlastne stalo. Na to musel používať protestné nóty a napriek tomu, zoberte si, že dva a pol roka sa to ututlávalo. Tak z tohto dôvodu byť ministrom zahraničných vecí, vediac, že štyri nóty v podstate neviedli k ničomu, tak určite nebudem si len tak robiť nejakú protestnú nótu, ktorú pošlem do Viedne belgickému veľvyslancovi. No to je nedostatočné, dámy a páni. To je nedostatočné. Mal si ho zavolať na koberec. Ja viem, že to je možno len gesto, lebo to nevráti Jozefovi Chovancovi život. No jasné, že nevráti. Ale je treba, aby bolo počuť o Slovensku, že obhajuje záujmy občanov, ak sa stala takáto nespravodlivosť. Ak sa takéto niečo udialo a dokonca v Belgicku, ktoré pokladáme za demokratickú krajinu. A o to viacej, keď dnes sa dozvedáme, že to nebol prvý prípad policajnej brutality. Ak ste čítali médiá, tak v roku 2010 takáto brutalita bola proti 26-ročnému človeku takisto spáchaná belgickou políciou. Preto z našej strany úplne opodstatnene dávame ako štvrtý bod, ktorý hovorí o tom, že belgické kráľovstvo aby podalo vysvetlenie, ako sú chránené ľudské práva a zachovávanie prezumpcie neviny a tak ďalej, a rovnako vyzývame k systematickému zápasu proti prejavom fašizmu a rovnako aj proti etnickému rozlišovaniu občanov strednej a východnej Európy. Veď to je úplne normálna požiadavka. Lebo keď sa hocikoho spýtate, ktorý chodí na západ, a nechcem to generalizovať, ale, bohužiaľ, je to tak, hlavne tí ľudia, ktorí sú ľudia práce, ktorí robia so svojimi rukami a nie mozgami, ale ľudia práce, tak ich tam berú ako obyčajných gastarbeiterov, druhoradých ľudí. A to nám nevadí? To nám musí vadiť. A my musíme dostatočne razantne byť počutí nielen v Európskej únii, ale aj vôbec možno aj v svetovom, v celosvetovom meradle, lebo toto je brutálne porušenie práva. Pravdepodobne, nieže pravdepodobne, už to je jasné, že na základe zásahu, neadekvátneho, brutálneho zásahu Jozef Chovanec skonal. Za hrozných vecí. Tak teraz si to zoberte, a to nechcem tak ako prirovnávať, zoberte si, nevinný človek, ktorý sa dostal do lietadla úplne legálne, pretože ak niekto hovorí o tom, že nemal lístok, no prepáčte, veď všetci tí, ktorí letíte, tak prechádzate cez niekoľko kontrol. Ak nemáte lístok, tak vás tam nepustia. No čo je to za nezmysel? Ako sa nás snažia oblbovať takýmito nezmyslami? S prepáčením. Ak už sa dostal na palubu lietadla, musel ho mať. Dokonca existuje očitý svedok, ktorý hovorí, že sa ho dvakrát pýtal, aby to verifikoval, že to je tak, a ten mu potvrdil, že je to tak. Tohoto zoberú, brutálne ho dostanú do takej pozície, že v podstate lekárska správa konštatuje, že bol mecha..., jeho smrť bola spôsobená mechanickým udusením. A teraz si zoberme, ja neviem, vraha Breivika, ktorý vystrieľal polovičku ostrova, ktorého pokojne zoberú v putách a ho zoberú do nejakej cely a pustia mu tam televízor. Čo je toto? A ešte si aj hajluje. Vidíte ten obrovský rozdiel? A my preto nesmieme mlčať. A nesmie mlčať ani, ani vláda Slovenskej republiky. Ja byť ministrom zahraničných vecí, tak okamžite som v Bruseli a som so svojím ministrom zahraničných vecí. Ja byť predsedom vlády, tak okamžite kontaktujem predsedu vlády belgickej vlády a pýtam sa, čo sa deje. A rovnako predseda parlamentu by mal kontaktovať svojho kolegu a vytvoriť obrovský tlak, ktorý tu je opodstatnený po tom, ako oni dva a pol roka ututlávali tento prípad. To si povedzme úplne otvorene. Tu už nemusíme mať žiadnu politickú korektnosť, pretože tá je, nie je vôbec na mieste. Takže, dámy a páni, ospravedlňujem sa možno za také trošku rozhorčenie, ale je oprávnené, pretože takéto niečo musí byť predmetom nášho záujmu a my musíme vyslať jasný signál nielen do Európy, ale aj do Belgicka, že toto musí byť riadne, jasne vyšetrené a chceme byť pri tom a dohliadať na to, lebo máme vážne podozrenie, ak prokurátor stiahne dôkazný materiál, ktorý je najdôležitejší, že jednoducho sa tam niečo deje nekalé. Nuž a, ako by som to povedal, no, nejdeme sa hrať na predbiehačku. Ja som bol dnes predkladať tento návrh vo výbore pre ľudské práva a pochopil som už z podstaty samotného uznesenia, ktoré tuto kolega Gyimesi predložil, že vy nemáte záujem podporiť vyhlásenie, ktoré sme predložili my. Ale my sa nebudeme hádzať o zem, lebo to uznesenie bolo formulované tak, že nevyjadruje podporu, že je proti. Čiže koaliční poslanci hlasovali aj proti. Čiže je nám jasné, že chcete podporiť to vaše. Dobre. My to rešpektujeme. Ešte raz, som to povedal, ak to, že sme to predložili do rokovania Národnej rady, pomohlo tomu, že to dnes prerokovávame a že ste sa rozhýbali a máte tu aj svoje vyhlásenie, pomôže tomu, že tu prijmeme nejaké vyhlásenie, ktoré bude výsledkom nejakého konsenzu, tak my budeme len radi, verte nám, aby sa veci pohli a aby rodina Jozefa Chovanca videla, že spravodlivosť naozaj existuje a zároveň aj, že bude jeho rodina primerane odškodnená. A preto vychádzajúc z tohoto vášho prístupu už na výbore pre ľudské práva chceli by sme vás požiadať o to, aby ste podporili doplnenie vášho vyhlásenia o body, ktoré tam chýbajú. A myslíme si, že by tam mali byť. Ak chceme naozaj, aby sme pomohli aj vláde a dali jej silnejší mandát, tak by bolo dobré, aby sme tieto body tam doplnili. A preto vás chcem poprosiť, aby ste podporili tento doplňujúci a pozmeňujúci návrh, ktorý vám teraz prečítam. Je to pozmeňujúci návrh k poslancom Národnej rady Šeligu, Grendela, Laurenčíka a Pellegriniho a navrhujeme doplniť tieto body: Ako bod g) – vyzýva belgické kráľovstvo podať vysvetlenie, ako sú chránené ľudské práva a zachovávaná prezumpcia neviny, ak sa občanovi Slovenska namiesto pomoci dostalo neľudského zaobchá..., zachádzania. Rovnako vyzýva k systematickejšiemu zápasu proti prejavom fašizmu v radoch belgickej polície, ako aj proti národnostným a etnickým predsudkom voči občanom strednej a východnej Európy. Ja som to dostatočne pomenoval, tento bod, a zdôvodnil. Myslím si, že je opodstatnené po tom všetkom, čo sa udialo, aby tam aj takýto bod bol, aby si uvedomili, že sa tu niečo deje. Ako belgické médiá píšu, že mal zazvoniť nejaký alarm, nejaký zvonček alarmu a nezazvonil vtedy, kedy mal. Tak my ho pomôžme zazvoniť. Ako bod h) – žiada vládu Belgicka a belgické vyšetrovacie orgány o dôsledné vyšetrenie tohto prípadu v súčinnosti so zástupcami pozorovateľov vyšetrovacích orgánov polície Slovenskej republiky. Myslíte si, že toto je niečo ako nadpráca? Za tých okolností, ktorých sme teraz svedkami, je to povinnosť, by som povedal, a belgická vláda, ak chce si, a vyšetrovacie orgány, zachovať tvár po tom všetkom, čo sa udialo, mali by oni požiadať ešte, aby sme tam dali pozorovateľov, a nie aby sme to ešte my takýmto spôsobom žiadali. Ale myslím si, že týmto dáme vláde naozaj mandát, aby jednoducho toto požadovala od belgickej vlády. Nie je to nič nezvyčajné a myslím si, že teraz je to opodstatnené. No a ako bod i) – vyzýva komisára Európskej komisie pre spravodlivosť Didiena Reyndersa, aby sa predmetným prípadom neľudského zaobchádzania s občanom SR, a teda aj Európskej únie, zaoberal. Myslíte si, že toto je takisto niečo, čo je naviac? Ja si to nemyslím. Veď toto sa udialo priamo pod oknami eurokomisára. Ak to tak prenesene môžem povedať, je to tak. A kde inde, ak nie práve v centre Európskej komisie Európskej únie, ktorú, na ktorú máme nejaký názor, ale jednoducho je niečo, čo má svoje pozitíva, ktorá nám zabezpečila, že tu máme mier, že tu žijeme 75 rokov v mieri. To sú veci, ktoré sú fajn, ale je potrebné, aby boli rovnaké kritériá a rovnaký meter používaný na každého. A preto si myslím, že eurokomisár by sa tým mal zaoberať. Veď si len spomeňte, dámy a páni, aké tu boli vyhlásenia aj európskych poslancov v prípade vraždy Jána Kuciaka a ja si myslím, že je správne, že sa ozývali, lebo je to niečo, čo je neospravedlniteľné. Ale je rovnako potrebné sa ozývať aj pri tomto prípade a by som povedal, rovnako razantne, ak nie ešte viacej. Čiže preto vás chcem veľmi pekne poprosiť, dámy a páni, a predovšetkým vás, koaličných poslancov, ktorí ste na výbore pre ľudské práva v podstate negatívne sa postavili k nášmu vyhláseniu. My to berieme naozaj s nadhľadom. Nám ide o to, aby sme prijali dnes vyhlásenie, ktoré pomôže, vyšle jasný signál do Európy, možno aj do sveta, že Slovensko si bráni svojich občanov, keď sa im, keď sa im deje krivda. A to musíme urobiť aj pre budúcnosť, pretože naši občania sú plnoprávni obyvatelia Európskej únie, a preto vás chcem poprosiť o podporu tohto doplňujúceho návrhu. Ďakujem veľmi pekne za pozornosť. (Potlesk.)